Ditsem Nuus - Akademia nuwe visuele identiteit
Die universiteit Akademia het op 11 April 2018 sy nuwe visuele identiteit onthul wat weerspieëlend is van die nuwe toekomsplanne van die instelling. Dit sluit in o.m. groter toegang tot gehalte onderrig in Afrikaans d.m.v. hoëtegnologie-onderrig.
Akademia, reeds sewe jaar oud beleef tans snelle groei en vooruitgang.
Met die nuwe visuele identiteit het Akademia ook nuwe kleure aangeneem, nl. vlootblou en brons, wat onderskeidelik spreek van statigheid en die klassieke. Verder is die embleem ontwikkel om die strategiese rigting van die instelling simbolies te ondersteun – 'n A-simbool, ŉ diamant, ŉ olyfkrans en ŉ skild.
Die A-simbool verwys eerstens na die A van Akademia en tweedens daarna dat die instelling, Afrikaanse moedertaalonderrig bied; die diamant dui daarop dat die instelling deel van die Solidariteit Beweging vorm; die skild verteenwoordig tradisie en standvastigheid; terwyl die olyfkrans Christenskap simboliseer en na die Griekse tydperk verwys waaruit die klassieke universiteitswese ontstaan het.
Hierdie simbole word saamgevat in ŉ sirkel om aan te toon dat die onderskeie elemente nie in isolasie bestaan nie, maar as ŉ eenheid funksioneer. Die Latynse treflyn Ad futurum per fontes verwys daarna dat Akademia sy oorsprong vind in die Westers-Christelike beskawing.
Vir meer besonderhede, besoek www.akademia.ac.za.
Gelees 1911 keer